Primăria Municipiului Timișoara anunţă că va depune o nouă tranșă de cereri de finanțare pentru eficientizarea energetică a unor clădiri rezidențiale în cadrul Programului Regional Vest 2021-2027. Timișoara, ca municipiu reședință de județ, are o alocare distinctă de peste 10 milioane de euro.
Aria de intervenție pentru acest apel de proiecte, spun reprezentanţii Primăriei, cuprinde blocurile situate între bulevardul Cetății, strada Gheorghe Lazăr, Calea Circumvalațiunii și Calea Torontalului: „Se urmărește o dezvoltare integrată în zonă, ținând cont și de celelalte proiecte de regenerare urbană și investiții finanțate fie din fonduri nerambursabile, fie din bugetul local care se derulează în cartier.”
Asociațiile de proprietari din zona Dacia mai pot trimite până în 30 iunie documentele necesare pentru includerea în acest program, şi anume: solicitarea Asociației în vederea mandatării Primăriei Timișoara, hotărârea Adunării Generale a proprietarilor și anexele, lista proprietarilor și destinația spațiilor din bloc şi fișa tehnică a blocului de locuințe.
Actele se trimit prin e-mail la adresa primariatm@primariatm.ro sau pot fi depuse la ghișeu, la camera 12 a Primăriei.
Condițiile de eligibilitate pentru asociațiile de proprietari sunt prevăzute în Ghidul solicitantului. În cazul în care asociația de proprietari nu îndeplinește condițiile de eligibilitate, aceasta va rămâne în baza de date a Primăriei, urmând a fi identificate alte surse de finanțare pentru lucrările de creștere a eficienței energetice.
Finanțarea acoperă reabilitarea termică a clădirilor (fațadă, pereți, planșeu, tâmplărie), îmbunătățirea instalațiilor, implementarea de surse regenerabile de energie și alte măsuri conexe necesare proiectului.